አስተዳደሩ ያልተከፈለ የፍሬ ግብር ወለድና መቀጫ እንዲቀር መወሰኑን አስታወቀ
 አዲስ አበባ፦ የአከፋፈል ሥርዓቱ ጥናትን መሠረት ያደረገ ለ10 ዓመታት ያልተከፈለ ፍሬ ግብር ከወለድና ከመቀጫ ነጻ እንዲደረግ መወሰኑን የአዲስ አበባ ከተማ አስተዳደር ገቢዎች ቢሮ አስታወቀ። 
የቢሮው ኃላፊ አቶ ሺሰማ ገብረ ሥላሴ በኮሮና ቫይረስ ሳቢያ የሚስተዋለውን የኢኮኖሚ መቀዛቀዝ ተከትሎ የታክስ እዳ ማቅለያና ስረዛ በሚመለከት ትናንት ማብራሪያ በሰጡበት ወቅት እንደተናገሩት፤ ወለድና መቀጫው እንዲቀር የተወሰነው ከ1997 እስከ 2007 መከፈል በነበረበት ግብርና መቀጫ ላይ ነው። 
የንግድ ትርፍ፣ ከሸማች የሚሰበሰብ ተጨማሪ እሴት ታክስ፣ የኪራይ ገቢ ግብርና የደመወዝ ገቢ ግብር ይሰበሰብ እንደነበር ኃላፊው አብራርተው፤ የኮሮና ቫይረስ መከሰቱን ተከትሎ በንግድና መሰል እንቅስቃሴ ላይ መቀዛቀዝ መከሰቱ የታክስ አከፋፈሉን በጊዜያዊነት በማሻሻልና በመሰረዝ ኢኮኖሚው እንዲያንሰራራ እየተደረገ መሆኑን ገልጸዋል።
 በፌዴራል ደረጃ የሚተገበረውን የዕዳ ቅነሳ መመሪያ በአስተዳደሩም እንደሚተገበር የጠቆሙት ኃላፊው፤ የግብር ከፋዮችን ዓይነቶችና ዘርፎች በማመጣጠን በመመሪያው ላይ ጥናት መካሄዱን አስረድተዋል። 
እንደ አቶ ሺሰማ ገለጻ ከ2008 እስከ 2011 የግብር ዘመን ያሉትን ደግሞ ወለድና ቅጣቱን በማንሳት ፍሬ ግብሩን ብቻ ይሰበሰባል። የፍሬ ግብርን በአንድ ጊዜ ለሚከፍሉ 10 በመቶ የማበረታቻ ቅናሽ ይደረጋል። በዚህ የጊዜ ገደብ 25 በመቶውን ቅድሚያ በመክፈል 75 በመቶውን ደግሞ በአንድ ዓመት ጊዜ ውስጥ ከፍሎ ማጠናቀቅ ይጠበቃል። 
በአሁኑ ወቅት በፍርድ ቤት ክርክርና በግብር ይግባኝ ሂደት ውስጥ የሚገኙ 2 ሺህ 800 ግብር ከፋዮች በማሻሻያው ተጠቃሚ እንደሚሆኑ አቶ ሺሰማ አስታውቀው፤ ከሶስተኛ ወገን የሚሰበሰብ ግብርን ወይም ቀጥተኛ ያልሆኑ ታክስን በተመለከተ ማሻሻያና ቅናሽ እንደማይደረግ ተናግረዋል። 
በቀን ገቢ ግምት ላይ ተመስርተው ግብር የሚከፍሉ የንግድ ገቢ ግብር ከፋዮች ሐምሌ ላይ ማሳወቅ እንደሚጠበቅባቸው ያስረዱት ኃላፊው፤ አሁን ባለው ወቅታዊ ሁኔታ ግን ገቢያቸው ከተቀዛቀዘበት ጊዜ ጀምሮ ባለው ሂደት በማስላት የሩብ ዓመቱ የንግድ ትርፍ ይነሳላቸዋል ብለዋል። 
እንደ ኃላፊው ማብራሪያ፤ በኪራይ ገቢ ግብር ወርሃዊ ገቢያቸው ከ10 ሺህ ብር በላይ የሆነ በተለይም ለትምህርት ቤቶችና ለአነስተኛና ጥቃቅን ንግዶች ያከራዩ ግብር ከፋዮች በዓመት ከሚያገኙት የኪራይ ግብር ላይ 50 በመቶ ቅናሽ እንደሚደረግ ይፈቀዳል። ትምህርት ቤቶቹና የንግድ ሱቆቹን በሚመለከት በቅናሹ የሚካተቱት የሁለት ወራት የኪራይ ክፍያ ፋታ ሲሰጡ ይሆናል። 
የሥራ ግብርን በሚመለከት የተደረገው ማሻሻያ ቤታቸው ተቀምጠው ደመወዝ የሚከፈላቸውን ሠራተኞች እንዳማያካትት አቶ ሺሰማ አስታውቀው፤ ከሠራተኞቹ ለአራት ወራት ይሰበሰብ የነበረውን የሥራ ግብር እንደሚያስቀር ገልጸዋል። 
አስተዳደሩ በማሻሻያው በዓመት 1 ነጥብ 1 ቢሊዮን ብር የሚያወጣ ሲሆን፣ ከውዝፍ ክፍያ ደግሞ 4ነጥብ 5 ቢሊዮን ብር እንደሚከስር ተገልጿል።
አዲስ ዘመን ግንቦት 19/2012
በጋዜጣው ሪፖርተር